b'\n_START_ARTICLE_\nSperma\n_START_PARAGRAPH_\nSperma ali seme oz. semenska teko\xc4\x8dina je telesna teko\xc4\x8dina, ki jo izlo\xc4\x8dajo mo\xc5\xa1ke spolne \xc5\xbeleze pri \xc5\xbeivalih in obi\xc4\x8dajno vsebuje semen\xc4\x8dice, katerih funkcija je oploditev \xc5\xbeenske spolne celice. Poleg tega lahko, odvisno od \xc5\xbeivalske skupine, vsebuje \xc5\xa1e pomo\xc5\xbene snovi, ki zagotavljajo pre\xc5\xbeivetje semen\xc4\x8dic ali pomagajo pri oploditvi, in (predvsem pri nevreten\xc4\x8darjih) hranilne snovi, ki jih samica absorbira ter uporabi za produkcijo jaj\xc4\x8dec._NEWLINE_Pri \xc4\x8dloveku in drugih sesalcih semen\xc4\x8dice nastajajo v modih, pomo\xc5\xbene snovi pa izlo\xc4\x8dajo semenjak, mehur\xc4\x8dasta \xc5\xbeleza in prostata. Izvodilo teh se zdru\xc5\xbei s semenovodom, ta pa vodi do se\xc4\x8dnice in skozi njo ven iz telesa. Med kopulacijo se posamezne sestavine s pomo\xc4\x8djo mi\xc5\xa1i\xc4\x8dne aktivnosti zdru\xc5\xbeijo in iztisnejo iz telesa (izliv ali ejakulacija) ter vstopijo v \xc5\xbeenska spolovila, kjer se nahaja eno ali ve\xc4\x8d jaj\xc4\x8dec za oploditev. Pri \xc5\xbeivalih z zunanjo oploditvijo se sperma izlo\xc4\x8di v vodno okolje, semen\xc4\x8dice po njem prosto plavajo in s pomo\xc4\x8djo kemi\xc4\x8dnih signalov najdejo jaj\xc4\x8deca. Poseben primer so nekatere dvo\xc5\xbeivke in \xc4\x8dlenono\xc5\xbeci, pri katerih samec izlo\xc4\x8di \xc2\xbbpaket\xc2\xab\xc2\xa0semen\xc4\x8dic s pomo\xc5\xbenimi snovmi - spermatofor, ki ga dovzetna samica pobere in vstavi v svoja spolovila. Pri njih torej ne pride do kopulacije, oploditev pa je vseeno notranja.\n_START_SECTION_\nSperma pri \xc4\x8dloveku\n_START_PARAGRAPH_\nNormalna koli\xc4\x8dina sperme, ki se izlo\xc4\x8di z enim izlivom, je pri \xc4\x8dloveku 2 ml ali ve\xc4\x8d, ima pH 7,2 do 8,0, koncentracijo semen\xc4\x8dic 20\xc3\x9710\xe2\x81\xb6 na mililiter ali ve\xc4\x8d in skupno \xc5\xa1tevilo semen\xc4\x8dic 40\xc3\x9710\xe2\x81\xb6 ali ve\xc4\x8d._NEWLINE_Po prostornini predstavljajo semen\xc4\x8dice le 2\xe2\x80\x935\xc2\xa0% izliva, ostalo so pomo\xc5\xbene snovi, ki dajejo semen\xc4\x8dicam energijo in jim pomagajo pre\xc5\xbeiveti v kislem okolju no\xc5\xbenice, zni\xc5\xbeajo viskoznost za la\xc5\xbeje plavanje ter zavrejo imunski odziv. Izlo\xc4\x8dek semenjaka predstavlja 65\xe2\x80\x9375\xc2\xa0%, izlo\xc4\x8dek prostate 25\xe2\x80\x9330\xc2\xa0% in izlo\xc4\x8dek mehur\xc4\x8dastih \xc5\xbelez manj kot 1\xc2\xa0% celotne prostornine. Pri mo\xc5\xa1kem, ki mu je bila opravljena vazektomija, vsebuje sperma le pomo\xc5\xbene snovi brez semen\xc4\x8dic._NEWLINE_Po videzu je \xc4\x8dlove\xc5\xa1ka sperma prosojna, z belkastim, sivkastim ali rumenkastim odtenkom. Prisotnost krvi (hematospermija) ji lahko da ro\xc5\xbenato ali rde\xc4\x8dkasto barvo, kar je lahko bolezenski znak.'